- LUUKA
- <
- 22
- >

22
Awakangasi awa ediini eya Awayaudi wagala okuita Yesu
(Math 26:1–5; Mari 14:1–2)
1 *Omugomo ogwa Omukaati oguwulamo amamera, oguetwa mbwe *Pasaaka, katio gwawanga ni guri ampi okutuuka.Okuf 12:15–20 2 Awakangasi awa *awoozia na *awagerezi awa endagirra waagalanga engira eya okuita Yesu, ni waatia awantu.Mari 11:18; Luuk 19:47–48
Yudaasi aganyire okuguzia Yesu
(Math 26:14–16; Mari 14:10–11)
3 Nikuemao *Sataani yaingira mu omwoyo ogwa Yudaasi oetwa mbwe Iskarioti, owawanga omulala ku awalonzi ikumi ni wawiri.Luuk 4:13; 10:18; 22:31, 53; Yowa 12:4 4 Yudaasi yagia ku awakangasi awa awoozia na awarinzi awakaate mu *ekaalu agamba-gamba nawo ku kiomo akata Yesu mu amakono gaawu. 5 Waasangaala ino kandi waaganyana okumu-aa amasendi. 6 Kutio yaganya kandi yatanika okuagala iwaga eria okumuta mu amakono gaawu, aa awantu awangi wawula.
Okuikagra omugomo ogwa Pasaaka
(Math 26:17–19; Mari 14:12–16)
7 Owuire owua omugomo ogwa Omukaati ogutazogrwe na amamera wuatuuka, olwa ekimaatwa ekia Pasaaka kiaitwanga ki omusango.Okuf 12:6 8 Kutio, Yesu yatuma Yowaana ni Petro na awalaga otino, “Mugie mutuikazizie okuria asi aa tugia okuriira Pasaaka.” 9 Iwo waawuuzia watino, “Omwami, na ai aa wagala mbwe tukuikazizie omugomo ogwo?” 10 Yesu yawairania otino, “Ni munaingira ku omugizi omunene, muuza okuagana omusaaza ogingre entamu eya amanzi. Mumulonde paka mu enyumba eya agia okuingiramo. 11 Mulage omwene enyumba eyo mutino, ‘Omugerezi atutumre, tuuze tukuwuuzie mbwe enyumba eya awageni eya akariiramo omugomo ogwa Pasaaka na awalonzi waae eriai?’ 12 Omuntu oyo aaza okuwalaga enyumba enkaate eri kungulu ku egoroofa erimo ewintu wiona ewiagalana. Ao nio mutuikazizie tuuze turiiremo.”
13 Waagia watuukra ewintu wiona mala kiomo Yesu yawalaga otio. Kutio waafumba okuria okwa Pasaaka wakuikazia omwo.
Yesu aria okuria okwa Pasaaka na awalonzi waae
14 Olwa enyinga ezia okuria ziatuuka, Yesu yaigolola okuria na awatume waae ku emeesa.Luuk 6:13 15 Yawalaga otino, “Miire okuwa na amiiga aga okuria ni inywe okuria okwa Pasaaka kuno ni nkiari okuwona eminyako-nyaako emilulu. 16 Aeniki mbalaga kuwuene mbwe ngʼanyiza okuria ni inywe kandi, nawuno ekia okuria kuno kulagana kutuuke kuwuene mu *Owuami owua Katonda.”
17 Nikuemao yatoola ekikombe ekia edivaai, airania otioo nikwo awoola otino, “Mutoole ekikombe kino kandi mukinyweremo kusangu-sangu. 18 Aeniki mbalaga mbwe okuemera nyingeeno, ngʼanyiza okunywa edivaai eema ku ensaafu eya *omuzabiibu kandi, nawuno Owuami owua Katonda wuuze.”
Amasaai aga endagano empia
(Math 26:26–29; Mari 14:22–25; 1Kori 11:23–25)
19 Nikuemao, yatoola omukaati, kandi olwa yamala okuikazia Katonda, yagugenyula kandi agu-aa awalonzi waae na awalaga otino, “Guno no omuwiri gwange oguezaniiwue ku inywe. Mukole mutino ni munyingirizia nagwo.”
20 Mu engira yazane eyo, ni waamala okuria, yatoola ekikombe ekia edivaai awoola otino, “Ekikombe kino ne ekia *endagano empia eya amasaai gange, aga mufukirwa.Okuf 24:6–8; Yere 31:31–34; Awaru 11:27; 1Kori 11:25; 2Kori 3:6; Gala 4:24; Awaib 8:6
Yesu awoorre ooza okumuguzia
(Math 26:20–25; Mari 14:17–21; Yowa 13:21–25)
21 “Ni muwone, omuntu ogia okunguzia aria ni inze ku emeesa eno. 22 Aeniki *Omuzia owa Omuntu aaza okufwa aemeo mala kiomo kwamala okuteewua kale. Ni kuriweera omuntu omuguziizie wululu ino!” 23 Awalonzi waae waatanika okuiwuuzia naanu agati yaawu okakola ekintu ekifwana kitio.Zabu 41:9; Yowa 13:2, 21–30
Oagala okukangata paka awe omukurumu owa awandi
(Math 20:25–28; 19:28; Mari 10:42–45)
24 Nikuemao waatanika okuikululana mu amangʼana agati yaawu ni waagala okumanya owawanga omunene agati yaawu. 25 Yesu yawalaga otino, “Awakangasi awa awantu awa ekialo kino walagana amaani aga wari nago ku awa wakangatiire. Kukawa kutio, wakiagala mbwe waetwe ‘awatunzi’ awa awantu. 26 Ni inywe mutawa otio. Owugawuuke nawo, omuntu ori omunene agati iinyu awe ki omwana omuto, kandi omukangasi awe ki owemirimo.Luuk 9:46–48 Math 23:11 27 Agati ya omuntu oria ku emeesa no omuntu omureetra okuria, naanu ori omunene okukira owundi? Omuntu oria ku emeesa ngʼanio ori omunene? Ni inze ndi agati iinyu ki owemirimo.Yowa 13:4–5, 12–17
28 “Inywe muri awantu awamiire okuimerra ni inze mu eminyako-nyaako egia miire okuwona. 29 Kandi mba-aa amaani aga owuami, mala kiomo Soifu yoona yampa amaani aga owuami,Luuk 12:32 30 kugere murie kandi munywe ku emeesa eya ndiko mu owuami wuange, kandi muikale ku entewe ezia owuami okukengera ewiriango ikumi ni wiwiri ewia Israeli ekiina.”Math 19:28
Yesu awoorre mbwe Petro aaza okumulowa
(Math 26:33–35; Mari 14:29–31; Yowa 13:36–38)
31 Yesu yalaga Petro otino, “Simioni, Simioni! Sataani aagala okuwaseesa ki amaemba.Ayub 1:6–12; 2:1–6; Luuk 22:3 32 Ni, miire okukusawira iwue Simioni, kugere okuganya kwao kutaaza kwairana enyima. Kandi no omiire okuimerra wukalu, okalangusie awiina waao.”Math 16:18; Luuk 22:62; 24:34
33 Yamuirania otino, “Omwami, inze nganyire okugia ni iwue mu owusiwe namba okukufwira.”
34 Yesu yamulaga otino, “Nkulaga Petro, engoko ngeeza okulagula owuire wuno, no okiari okulowa kasatu mbwe ngomanyire.”Mari 14:30–31 Luuk 22:61
Eminyako-nyaako egiri emberi
35 Nikuemao Yesu yawawuuzia otino, “Ni nyawatuma ni mutagingre ewibeeti, ensawo nakuwa ewiraato, kiriooko ekia mwataka?”
Waamuirania mbwe, “Yaaya, kiwulao.”Luuk 9:3; 10:4
36 Yesu yawalaga otino, “Ni nyingeeno no ori ne ekibeeti ne ensawo zitoole, kandi no owula no omwambe ogwa olugangala, guzia ikooti riao ogie ogule.Math 10:34 37 Kujojrwe mbwe, ‘Yateewua alala na awantu awooni’†Isaa 53:12; kandi mbalaga mbwe kino paka kituuke kinyiikorre. Aeniki, ewintu ewiajojwa ku inze katio wituukre wiikola.” 38 Awalonzi waae waamulaga watino, “Omwami wona, gino ne emiambe iwiri egia olugangala.”
Yawairania otino, “Agio gisugre!”
Yesu asawa Gethsemaani ku ekigiri ekia Zaituuni
(Math 26:36–46; Mari 14:32–42)
39 Yesu yafuma na agia ku ekigiri ekia *Zaituuni kiomo kwawanga enkola yaae, kandi awalonzi waae waamulonda.Math 26:30; Luuk 21:37; Yowa 18:1–2 40 Olwa waatuuka asi ao, yawalaga otino, “Musawe kugere mutagwa ni mugeezaniwua.”
41 Yawaemako agia emberi waawu ampi nawo, akuba amasigamo kandi atanika okusawa otino, 42 “Soifu, no okaganya, ntoorreo ekikombe ekia emidambo kino ntakinywa. Ni kutaaza kwawa okuagala kwange, no okuagala okwao kuwe mbwe nikwo okuikola.”Math 6:10; Mari 10:38; Yowa 12:27–28 43 *Enyankoi wundi yaema ku igulu kandi amukalangusia. 44 Ni aeniki yawanga no owululu mu omwoyo yasawa no omwoyo ogwa munsi ino, kandi oluuya olwa amasaai lwamuemako ni lutoonya ku ilowa.*Amatu amangi gawula ne ewika ewia 43 na 44.
45 Olwa yaema mu okusawa, yairana ku awalonzi waae atuukra ni waluyire ni wagona, ku okuwa okwa waawanga no owululu owua emioyo. 46 Yawawuuzia otino, “Mugona kolaki? Mueme musawe kugere mutagwa ni mugeezaniwua.”Luuk 5:16
Yesu aguziiwue kandi a-ambrwe
(Math 26:47–56; Mari 14:43–52; Yowa 18:1–11)
47 Ni yawanga na akiagamba-gamba, omurima ogwa awantu gwaingira ni gukangatiirwe no omuntu oetwa Yudaasi, owawanga omulala ku awalonzi ikumi ni wawiri. Yagia ku Yesu okumukeezia na amunuuna, 48 ni Yesu yamuwuuzia otino, “Yudaasi, owuo oguzia Omuzia owa Omuntu na amakeezio no okumunuuna?”
49 Olwa awalonzi awa Yesu waamanya ekiagianga okuikola waamulaga watino, “Omwami, mberi tukawalwania ne emiambe giifu?” 50 Omulala ku awalonzi awo yata omwambe ku owemirimo owa Omukangasi omunene owa awoozia, amukewa okutwi okusaaza, kuwuera ansi chee.
51 Ni Yesu yawagaania otino, “Muwareke wakole ekia waagala.” Kandi yata okukono kwae ku okutwi okwa omuntu oyo kandi amulamia.
52 Nikuemao, Yesu yalaga awakangasi awa awoozia, na awakangasi awa ekaalu alala na *awagaaka, awaaza okumuamba otino, “Munyiziire ne emiambe egia olugangala ne ewirungu ki awagiira omukangasi olwania esirikaali otino kolaki? 53 Olwa nyawanga ni inywe owuire ki owuire mu olwanyi olwa ekaalu, mutampamba. Ni zino nizio enyinga ziinyu, ezia amaani aga ekierema gakola emirimo.”Luuk 19:47; 22:3
Petro alowa mbwe ngamanyire Yesu
(Math 26:69–75; Mari 14:66–72; Yowa 18:25–27)
54 Waamuamba wagia nae kandi wamuira mu enyumba eya Omukangasi omunene owa awoozia. Petro yawalonda enyima ale wutono. 55 Olwa waamala okukuma omurro agati eya olwanyi oluri agati eya amayumba kandi waikumia alala ku omurro ogwo, Petro oona yaaza aikala nawo. 56 Owemirimo owekiala yamuwona na aikaale mu owueru owua omurro. Yamuwarra geeza kandi awoola otino, “Omuntu ono oona yawanga nae.”
57 Ni iye yalowa na awoola mbwe, “Omukazi iwue, inze ngʼamumanyire.”
58 Lunyima wutono, omuntu wundi yamuwona, mala awoola otino, “Kuwuene ori omulala ku iwo.”
Ni Petro yamuirania otino, “Omugaaka iwue, inze ngʼandi nawo.”
59 Ne enyinga ezikasuga enyinga endala ziawita, kandi omuntu wundi oona yawoola otino, “Kuwuene omuntu ono yoona yawerenga nae, aeniki ari Omugaliili.”
60 Ni Petro yamuirania otino, “Yaaya, inze ngʼamanyire ekia owoola!” Ao-ao ni yawanga na akiagamba-gamba, engoko yalagula. 61 Omwami yagaluka mala awarra Petro mu amiiso. Nikuemao Petro yaingirizia amangʼana aga Omwami, kiomo yamulaga mbwe, “Ne engoko ekiari okulagula owuire wuno, ooza okulowa kasatu mbwe ngomanyire.”Mari 14:30; Luuk 22:34 62 Yafuma enze kandi arra wululu ino.
Awarinzi wakorra Yesu amatiicha
(Math 26:67–68; Mari 14:65)
63 Awantu awaawanga ni warinda Yesu waatanika okumusekera kandi okumukuba. 64 Waamusiwa amiiso ne ekitambaaya nikwo wamuwuuzia watino, “Tulageeko amangʼana aga owugambi. Okukubre naanu?”Luuk 7:16 65 Kandi waawoola ewintu ewingi ewia amanyego ku iye.
Yesu airrwe mu oluwuga olwa awagaaka
(Math 26:59–66; Mari 14:55–64; Yowa 18:19–24)
66 Olwa wuakia, awagaaka awa oluwuga olwa *Awayaudi waaikumia alala, awagingre awakangasi awa awoozia na awagerezi awa endagirra. Yesu yatoolwa airwa emberi wa *oluwuga olwa awagaaka. Waatanika okumuwuuzia watino, 67 “Ni kuri mbwe ni iwue *Meesia, tulage.”
Ni Yesu yawalaga otino, “Ni mbalagre, ngamuuza okuganya ni inze,Mari 8:29; Luuk 9:20; Yowa 4:25; Awat 5:42 68 kandi ni mbawuuziizie ekintu, ngamuuza okunyirania. 69 No okuemera nyingeeno, Omuzia owa Omuntu aaza okuikala nyakukono okusaaza okwa amaani aga *Omwami Katonda.”Mari 12:36
70 Woona waawuuzia watino, “Katio ni iwue Omuzia owa Katonda?”
Yawairania otino, “Inywe aweene mumiire okuwoola mbwe ni inze.”Math 14:33; Luuk 1:32, 35
71 Nikuemao waawoola watino, “Ekia tukiagarra awawoni wandi niki? Ifwe aweene tuwuriire ekia awoorre no omunwa gwae omwene.”

- LUUKA
- <
- 22
- >

22:1 Okuf 12:15–20

22:2 Mari 11:18; Luuk 19:47–48

22:3 Luuk 4:13; 10:18; 22:31, 53; Yowa 12:4

22:7 Okuf 12:6

22:14 Luuk 6:13

22:20 Okuf 24:6–8; Yere 31:31–34; Awaru 11:27; 1Kori 11:25; 2Kori 3:6; Gala 4:24; Awaib 8:6

22:23 Zabu 41:9; Yowa 13:2, 21–30

22:26 Luuk 9:46–48

22:26 Math 23:11

22:27 Yowa 13:4–5, 12–17

22:29 Luuk 12:32

22:30 Math 19:28

22:31 Ayub 1:6–12; 2:1–6; Luuk 22:3

22:32 Math 16:18; Luuk 22:62; 24:34

22:34 Mari 14:30–31

22:34 Luuk 22:61

22:35 Luuk 9:3; 10:4

22:36 Math 10:34

†22:37 Isaa 53:12

22:39 Math 26:30; Luuk 21:37; Yowa 18:1–2

22:42 Math 6:10; Mari 10:38; Yowa 12:27–28

*22:44 Amatu amangi gawula ne ewika ewia 43 na 44.

22:46 Luuk 5:16

22:53 Luuk 19:47; 22:3

22:61 Mari 14:30; Luuk 22:34

22:64 Luuk 7:16

22:67 Mari 8:29; Luuk 9:20; Yowa 4:25; Awat 5:42

22:69 Mari 12:36

22:70 Math 14:33; Luuk 1:32, 35

© 2010 WBT